Ռախիմ Ախմեդով

**Ռախիմ Ախմեդով** (, ), ուզբեկ և խորհրդային նկարիչ-գեղանկարիչ, մանկավարժ։ ԽՍՀՄ ժողովրդական նկարիչ (1981 թվական)։

## Կենսագրություն
Ռախիմ Ախմեդովը ծնվել է 1924 թվականի (այլ աղբյուրներով` 1921 թվականի) հուլիսի 26-ին (այլ աղբյուրներով` 28-ին) Տաշքենդում, արհեստավորի ընտանիքում։

1932-1937 թվականներին եղել է Տաշքենդի Ուզբեկական Խորհրդային Սոցիալիստական Հանրապետության լուսավորության Մինիստրությունների մանկատան սան։

1937-1941 թվականներին սովորել է Տաշքենդի գեղարվեստական ուսումնարանում (այժմ` Պավել Բենկովի անվան հանրապետական մասնագիտացված գեղարվեստական դպրոց)` Ալեքսանդր Վոլկովի, Նիկոլայ Կարախանի, Բ. Խամդամի մոտ, իսկ 1947-1953 թվականներին սովորել է Ի. Ե. Ռեպինի անվան գեղանկարչության, քանդակագործության և ճարտարապետության ինստիտուտում` Յուրի Նեպրինցևի, Վիկտոր Օրեշնիկովի, Իոսիֆ Սերեբրյանիի մոտ։

1941 թվականին զորակոչվել է Կարմիր բանակ։ Եղել է պատերազմի մասնակից, ծառայել է Հյուսիսկովկասյան ճակատում։

Տաշքենդ վերադառնալուց հետո, դասավանդել է Պավել Բենկովի անվան Հանրապետական գեղարվեստական դպրոցում (1953-1954 թվական), իսկ 1953 թվականից դասավանդել է Տաշքենդի Ալեքսանդր Օստրովսկու անվան թատերա-գեղարվեստական ինստիտուտում (այժմ` Ուզբեկստանի արվեստի ինստիտուտ)։ Պրոֆեսոր է (1976 թվական)։ Եղել է Տաշքենդի ԽՍՀՄ գեղարվեստի ակադեմիայի գեղանկարչության արհեստանոցի ղեկավարը (1973 թվական)։

1938 թվականից մասնակցել է ցուցահանդեսների։ Նկարչի աշխատանքները ցուցադրվել են արտասահմանյան ցուցահանդեսներում (Հնդկաստան, Չեխոսլովակիա և այլն)։ Նկարների անհատական ցուցահանդեսը կայացել է 1962 թվականին, Մոսկվայում։

Եղել է ԽՍՀՄ գեղարվեստի ակադեմիայի թղթակից-անդամ (1975 թվական)։ 1953 թվականից եղել է Ուզբեկական Խորհրդային Սոցիալիստական Հանրապետության խորհրդային նկարիչների միության անդամ։ Եղել է Ուզբեկական Խորհրդային Սոցիալիստական Հանրապետության խորհրդային նկարիչների միության նախագահը (1965-1984 և 1992-1994 թվականներ), ԽՍՀՄ նկարիչների միության քարտուղար (1968 թվական)։

1966 թվականից եղել է Խորհրդային Միության կոմունիստական կուսակցության անդամ։ Եղել է Ուզբեկստանի Կոմունիստական կուսակցության Կենտրոնական կոմիտեի անդամության թեկնածու (1970 թվականից)։ Եղել է Ուզբեկական Խորհրդային Սոցիալիստական Հանրապետության Գերագույն խորհրդի պատգամավոր (1967-1971 թվականներ և 1975 թվականից)։

Ռախիմ Ախմեդովը մահացել է 2008 թվականի հուլիսի 9-ին, Տաշքենդում։

## Մրցանակներ և կոչումներ
* Ուզբեկական Խորհրդային Սոցիալիստական Հանրապետության ժողովրդական նկարիչ (1961 թվական)
* ԽՍՀՄ ժողովրդական նկարիչ (1981 թվական)
* Խամզայի անվան Ուզբեկական Խորհրդային Սոցիալիստական Հանրապետության պետական մրցանակ (1967 թվական)
* «Պատվո նշան» շքանշան (1959 թվական)
* Աշխատանքային կարմիր դրոշի շքանշան (1971 թվական)
* «Բացառիկ ծառայությունների համար» շքանշան (1998 թվական)` *գիտության, կրթության, մշակույթի, առողջապահության և սպորտի զարգացման, երկրների անկախության ամրապնդման, հոգևորության բարձրացման մեծ վաստակի, ինչպես նաև` խաղաղության և կայունության պահպանման գործում արժանի ներդրման համար*  
* «Շուխրատ» մեդալ (1994 թվական)` *երկարամյա բարեխիղճ աշխատանքի, տնտեսական զարգացման մեծ վաստակների, գիտությունների և մշակույթի համար, աճող սերնդի դաստիարակության հայրենասիրության ոգով և ազգային հանրապետության անկախության նվիրվածության գաղափարների համար*     
* Մեդալ «Աշխատանքային գերազանցության համար» (1965 թվական)
* Մեդալ «Վլադիմիր Լենինի ծննդյան 100-ամյակի նշանավորման համար» (1970 թվական)
* ԽՍՀՄ գեղարվեստի ակադեմիայի արծաթե մեդալ (1974 թվական)

## Աշխատանքներ
* Խորհրդային Միության հերոս Գ. Կազիմովի դիմանկարը (1951 թվական)
* «Փոքրիկ հովիվը» («Չաբան», 1952 թվական)
* «Ուզբեկուհի աղջիկը» (1955 թվական)
* «Սոցիալիստական աշխատանքի հերոս Մ. Ջումաբաևը» (1956 թվական)
* «Մոր մտորումները» (1956 թվական)
* «Կինը Կաշկադարյայից» («Աղջիկը Կաշկադարյայից», 1959 թվական)
* «Երգը» (1964 թվական)
* ԽՍՀՄ ժողովրդական նկարիչ` Ուրալ Տանսիկբաևի դիմանկարը (1970 թվական)
* «Արևոտ աշունը» (1976 թվական)
* «Վենետիկը» (1976 թվական)
* «Բիբի-Խանըմ» (1979 թվական)
* «Նկարչի արհեստանոցում» (1980 թվական)
* «Հարսնացուն»
* «Նաբի Ռահիմովը» (1983 թվական)
* նատյուրմորտներ

## Ծանոթագրություններ

Կատեգորիա:ԽՍՀՄ նկարիչների միության անդամներ
Կատեգորիա:Խորհրդային մանկավարժներ
Կատեգորիա:Ուզբեկ նկարիչներ
Կատեգորիա:Ռեպինի անվան ինստիտուտի շրջանավարտներ